KOMMISSIONENS FORORDNING (EF) Nr. 50/2000

af 10. januar 2000

om mærkning af levnedsmidler og levnedsmiddelingredienser, som indeholder tilsætningsstoffer og aromaer, der er genetisk modificeret eller fremstillet på basis af genetisk modificerede organismer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/112/EØF af 18. december 1978 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne(1), senest ændret ved Europa-Parlamentets og Rådets direktiv 97/4/EF(2), særlig artikel 4, stk. 2, og

ud fra følgende betragtninger:

(1) Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(3) finder ikke anvendelse på tilsætningsstoffer og aromaer, der er bestemt til anvendelse i levnedsmidler, for så vidt som disse stoffer med henblik på sikkerhedsvurdering af, om de er uskadelige eller ej, henhører under andre fællesskabsbestemmelser, nemlig Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler(4), ændret ved Europa-Parlamentets og Rådets direktiv 94/34/EF(5), og Rådets direktiv 88/388/EØF af 22. juni 1988 om indbyrdes tilnærmelse af medlemsstaternes lovgivning om aromaer, som må anvendes i levnedsmidler, og om udgangsmaterialer til fremstilling af disse(6), ændret ved Kommissionens direktiv 91/71/EØF(7);

(2) disse tilsætningsstoffer og aromaer er også udelukket fra anvendelsesområdet for Rådets forordning (EF) nr. 1139/98 af 26. maj 1998 om obligatorisk anførelse af andre end de i direktiv 79/112/EØF foreskrevne oplysninger på mærkningen af visse levnedsmidler, der er fremstillet på grundlag af genetisk modificerede organismer(8);

(3) denne udelukkelse indebærer, at tilsætningsstoffer og aromaer, der er genetisk modificeret eller fremstillet af genetisk modificerede organismer og anvendes som levnedsmiddelingredienser, ikke er omfattet af de særlige mærkningsregler, der er fastsat i artikel 8 i forordning (EF) nr. 258/97, og af de mærkningsregler, der er fastsat i artikel 2 i forordning (EF) nr. 1139/98;

(4) det er vigtigt for forbrugerne også at blive informeret om anvendelsen af tilsætningsstoffer og aromaer, der er genetisk modificeret eller fremstillet ved genteknologi, ligesom de allerede nu informeres om ingredienser, der indeholder genetisk modificerede organismer, eller som er fremstillet på basis heraf;

(5) visse medlemsstater har meddelt, at de på nationalt plan agter at kræve angivelse i mærkningen til forbrugerne af, at der er anvendt tilsætningsstoffer og aromaer, der er genetisk modificeret eller fremstillet på basis af genetisk modificerede organismer;

(6) sådanne bestemmelser vil kunne skabe nye handelshindringer inden for Fællesskabet;

(7) i Kommissionens beslutning 98/613/EF af 21. oktober 1998 om Republikken Østrigs dekret om mærkning af levnedsmidler, som indeholder genetisk modificerede tilsætningsstoffer og aromaer(9), skønnede denne i forståelse med medlemsstaterne, at den bedste løsning bestod i at udarbejde fællesskabsbestemmelser om mærkning;

(8) derfor vil det være hensigtsmæssigt at forlange, at det skal fremgå af mærkningen på de pågældende levnedsmidler, at de anvendte tilsætningsstoffer og aromaer er genetisk modificerede organismer, eller at de indeholder eller er fremstillet på basis af sådanne organismer;

(9) bestemmelserne i denne forordning finder ikke anvendelse på tilsætningsstoffer og aromaer, der sælges som sådanne til den endelige forbruger; sådanne tilsætningsstoffer og aromaer bør være omfattet af særskilte foranstaltninger, der påbyder lignende obligatoriske mærkningskrav;

(10) på linje med artikel 8 i forordning (EF) nr. 258/97 må det navnlig sikres, at den endelige forbruger oplyses om eventuelle karakteristika eller ernæringsmæssige egenskaber, som f.eks. sammensætning, næringsværdi eller ernæringsmæssige virkninger eller påtænkt anvendelse, der bevirker, at et levnedsmiddel eller en levnedsmiddelingrediens ikke længere svarer til allerede eksisterende levnedsmidler eller levnedsmiddelingredienser; tilsætningsstoffer og aromaer, der er genetisk modificeret eller fremstillet på basis af genetisk modificerede organismer, og som ikke svarer til de tilsvarende traditionelle produkter, bør derfor underkastes mærkningskrav;

(11) i overensstemmelse med artikel 8 i forordning (EF) nr. 258/97 skal mærkningskravene være baseret på en videnskabelig vurdering;

(12) der må opstilles klare mærkningsregler for de ovennævnte produkter, hvorved der gives mulighed for pålidelig og praktisk gennemførlig officiel kontrol, der er let at gentage;

(13) det må også sikres, at mærkningskravene ikke er unødigt komplicerede, men dog tilstrækkeligt detaljerede til, at forbrugerne får de oplysninger, de har behov for;

(14) i forordning (EF) nr. 1139/98 er det præciseret, hvilket kriterium der udløser en forpligtelse til at mærke levnedsmidler, der er fremstillet på basis af genmodificeret majs og soja;

(15) På nuværende tidspunkt er forekomst af protein eller DNA stammende fra genetisk modifikation i tilsætningsstoffer og aromaer, der anvendes som ingredienser i levnedsmidler, det kriterium, der bedst opfylder de ovennævnte krav; denne fremgangsmåde kan senere tages op til revision i lyset af den videnskabelige udvikling på området;

(16) i betragtning af deres rækkevidde og konsekvenser er de ved nærværende forordning indførte fællesskabsforanstaltninger ikke blot nødvendige, men afgørende for, at de opstillede mål kan nås;

(17) en tilfældig kontaminering af tilsætningsstoffer og aromaer med protein eller DNA stammende fra genetisk modifikation kan ikke udelukkes; derfor bør det undersøges, om det gennem fastsættelsen af en grænseværdi kan undgås, at der er behov for at fastlægge mærkningskrav for en sådan kontaminering;

(18) de i denne forordning fastsatte foranstaltninger er i overensstemmelse med udtalelse fra Den Stående Levnedsmiddelkomité -

UDSTEDT FØLGENDE FORORDNING:

Artikel 1

1. I denne forordning fastsættes særlige supplerende krav om mærkning af levnedsmidler og levnedsmiddelingredienser, der er bestemt til den endelige forbruger og etablissementer, (i det følgende benævnt "de anførte levnedsmidler"), og som indeholder tilsætningsstoffer og/eller aromaer som angivet i stk. 2, (i det følgende benævnt "de anførte tilsætningsstoffer og aromaer").

2. De anførte tilsætningsstoffer og aromaer er følgende:

- tilsætningsstoffer, der er omfattet af direktiv 89/107/EØF, og/eller

- aromaer bestemt til anvendelse i levnedsmidler, der er omfattet af direktiv 88/388/EØF

som indeholder eller består af genetisk modificerede organismer som defineret i Rådets direktiv 90/220/EØF(10) eller er fremstillet på basis af sådanne organismer.

Artikel 2

Uden at det berører fællesskabslovgivningens øvrige krav om mærkning af levnedsmidler, bør mærkningen af de anførte levnedsmidler informere den endelige forbruger og institutioner:

a) om alle karakteristika eller egenskaber ved et levnedsmiddel i overensstemmelse med artikel 4, stk. 1, som f. eks.:

- sammensætning

- næringsværdi eller ernæringsmæssige virkninger

- påtænkt anvendelse

der bevirker, at de anførte tilsætningsstoffer og aromaer ikke længere svarer til eksisterende tilsætningsstoffer og aromaer

b) om forekomst i de anførte tilsætningsstoffer og aromaer af materiale, der ikke findes i tilsvarende eksisterende tilsætningsstoffer og aromaer, og som kan få sundhedsmæssige følger for visse befolkningsgrupper

c) om forekomst i de anførte tilsætningsstoffer og aromaer af materiale, der ikke findes i tilsvarende eksisterende tilsætningsstoffer og aromaer, og som giver anledning til etiske betænkeligheder

d) samt, i overensstemmelse med artikel 4, stk. 2, om forekomst af et tilsætningsstof eller en aroma, der indeholder en organisme, der er genetisk modificeret ved hjælp af teknikker hertil, jf. den ikke-udtømmende liste over teknikker til genetisk modifikation i bilag I A, del 1, til direktiv 90/220/EØF, eller som består af en sådan organisme.

Artikel 3

De anførte tilsætningsstoffer og aromaer anses for ikke længere at svare til eksisterende tilsætningsstoffer og aromaer i henhold til artikel 2, litra a), hvis det ved en videnskabelig vurdering på grundlag af en relevant analyse af de foreliggende oplysninger kan påvises, at de vurderede karakteristika - under hensyntagen til de accepterede grænser for naturlige variationer inden for sådanne karakteristika - adskiller sig fra de traditionelle tilsætningsstoffer og aromaer. Dette er tilfældet, når de anførte tilsætningsstoffer og aromaer indeholder protein eller DNA stammende fra genetisk modifikation.

Artikel 4

1. De særlige supplerende mærkningskrav for de oplysninger, der er nævnt i artikel 2, litra a), er følgende:

Ordene "fremstillet på basis af genetisk modificerede..." skal figurere på den i artikel 6 i direktiv 79/112/EØF omhandlede ingrediensliste, anført i parentes umiddelbart efter navnet på pågældende tilsætningsstof eller aroma.

Som et alternativ kan disse ord anføres i en iøjnefaldende fodnote til ingredienslisten, hvor der henvises til pågældende tilsætningsstof eller aroma ved hjælp af en asterisk (*). De anføres med en skrifttype af mindst samme størrelse som anvendt i ingredienslisten.

For de anførte levnedsmidler, som der ikke findes nogen ingrediensliste for, skal de nævnte ord figurere klart på produktets mærkning.

2. De særlige supplerende mærkningskrav for de oplysninger, der er nævnt i artikel 2, litra d), er følgende:

Ordene "genetisk modificeret" skal figurere i ingredienslisten umiddelbart efter navnet på pågældende tilsætningsstof eller aroma.

Som et alternativ kan disse ord anføres i en iøjnefaldende fodnote til ingredienslisten, hvor der henvises til pågældende tilsætningsstof eller aroma ved hjælp af en asterisk (*). De anføres med en skrifttype af mindst samme størrelse som anvendt i ingredienslisten.

For de anførte levnedsmidler, som der ikke findes nogen ingrediensliste for, skal de nævnte ord figurere klart på produktets mærkning.

Artikel 5

Denne forordning gælder ikke for de anførte levnedsmidler, som er lovligt fremstillet og mærket i Fællesskabet, eller som er lovligt indført i Fællesskabet og bragt i fri omsætning inden denne forordnings ikrafttræden.

Artikel 6

Denne forordning træder i kraft 90 dage efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. januar 2000.

På Kommissionens vegne

Erkki LIIKANEN

Medlem af Kommissionen

(1) EFT L 33 af 8.2.1979, s. 1.

(2) EFT L 43 af 14.2.1997, s. 21.

(3) EFT L 43 af 14.2.1997, s. 1.

(4) EFT L 40 af 11.2.1989, s. 27.

(5) EFT L 237 af 10.9.1994, s. 1.

(6) EFT L 184 af 15.7.1988, s. 61.

(7) EFT L 42 af 15.2.1991, s. 25.

(8) EFT L 159 af 3.6.1998, s. 4.

(9) EFT L 291 af 30.10.1998, s. 35.

(10) EFT L 117 af 8.5.1990, s. 15.